KYK: Spiertier kom moses tee op rugbyveld | Netwerk24
11 September 2019 05:49
Die gewilde Youtube-ster Jujimufu het 'n harde les by die Melbourne Rebels geleer – rugby vereis veel meer as 'n gekondisioneerde liggaamsbou en groot spiere.
Jujimufu, oftewel Jon Call, is bekend vir sy strawwe fiksheid-regime. Hy spog met 'n stewige gevolg op sosiale media danksy lighartige video's wat liggaamsbou en indrukwekkende akrobatiese oefeninge kombineer.
Sy opgang in die fiksheid-wêreld het gesorg dat hy skouers skuur met bekende name soos die Yslander Hafþór Júlíus Björnsson, bekend vir sy rol as Ser Gregor Clegane (The Mountain) in Game of Thrones.
Jujimufu oefen in sy jongste video saam met die Rebels se Super-span en neem deel aan verskeie rugby-uitdagings, soos ingooi by die lynstaan, uitgee en duikslae.
Die Rebels toets hom behoorlik en die hoogtepunt van die video is waar hy in 'n plettervat deur Pone Fa'amausili platgeduik word, alles natuurlik in ligte luim.